Ehdotus NEUVOSTON PÄÄTÖS merentakaisten maiden ja alueiden assosiaatiosta Euroopan yhteisöön tehdyn neuvoston päätöksen 2001/822/EY muuttamisesta /* COM/2012/061 final - 2012/0024 (CNS) */





PERUSTELUT Euroopan unionin syrjäisimpiin alueisiin aikaisemmin kuulunut Ranskan merentakainen yhteisö Saint-Barthélemy sai Euroopan unionin toiminnasta tehdyn sopimuksen muuttamisesta 29 päivänä lokakuuta 2010 annetun Eurooppa-neuvoston päätöksen mukaisesti 1 päivänä tammikuuta 2012 Euroopan unioniin assosioituneen merentakaisen maan ja alueen aseman. Euroopan unionin toiminnasta tehdyn sopimuksen 203 artiklan mukaisesti Euroopan unionin neuvosto vahvistaa yksimielisesti säännökset, joita sovelletaan Euroopan unioniin assosioituneisiin merentakaisiin maihin ja alueisiin. Merentakaisten maiden ja alueiden assosiaatiosta Euroopan yhteisöön 27 päivänä marraskuuta 2001 tehty neuvoston päätös, jäljempänä ’päätös merentakaisten alueiden assosiaatiosta’, tuli voimaan 2 päivänä joulukuuta 2001, ja sen voimassaolo päättyy vuoden 2013 lopussa. Neuvoston päätöstä olisi muutettava, jotta voitaisiin ottaa huomioon Eurooppa-neuvoston 29 päivänä lokakuuta 2010 antamalla päätöksellä Saint-Barthélemyn saaren aseman muuttamisesta Euroopan unioniin nähden toteutetut muutokset Euroopan unionin toiminnasta tehtyyn sopimukseen ja Ranskan merentakaisen yhteisön edistyminen kohti Euroopan unioniin assosioituneen merentakaisen maan ja alueen aseman saamista 1 päivästä tammikuuta 2012. 2012/0024 (CNS) Ehdotus NEUVOSTON PÄÄTÖS merentakaisten maiden ja alueiden assosiaatiosta Euroopan yhteisöön tehdyn neuvoston päätöksen 2001/822/EY muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 203 artiklan, ottaa huomioon Euroopan komission ehdotuksen, sen jälkeen, kun säädösehdotus on toimitettu kansallisille parlamenteille, ottaa huomioon Euroopan parlamentin lausunnon, noudattaa erityistä lainsäätämisjärjestystä, sekä katsoo seuraavaa: (1) Saint-Barthélemyn saaren aseman muuttamisesta Euroopan unioniin nähden 29 päivänä lokakuuta 2010 annetulla Eurooppa-neuvoston päätöksellä 2010/718/EU[1] muutetaan Euroopan unionin toiminnasta tehtyä sopimusta ja erityisesti sen liitettä II Saint-Barthélemyn saaren sisällyttämiseksi perustamissopimuksen neljännessä osassa tarkoitettujen merentakaisten maiden ja alueiden luetteloon. (2) Merentakaisten maiden ja alueiden assosiaatiosta Euroopan yhteisöön 27 päivänä marraskuuta 2001 tehdyllä neuvoston päätöksellä 2001/822/EY[2] luodaan oikeudellinen kehys merentakaisten maiden ja alueiden, jäljempänä ’MMA:t’, taloudellisen ja sosiaalisen kehityksen sekä niiden ja Euroopan unionin välisten taloudellisten suhteiden edistämiselle. Päätöksen 2001/822/EY liitteessä I A on luettelo kyseisen päätöksen 1 artiklan 2 kohdassa tarkoitetuista assosioiduista MMA:ista. (3) Päätöstä 2001/822/EY sovelletaan 31 päivään joulukuuta 2013. Sen liitettä I A olisi näin ollen muutettava, jotta voitaisiin ottaa huomioon Saint-Barthélemyn saaren aseman muutos Euroopan unioniin nähden. Saari sai merentakaisen maan ja alueen aseman 1 päivänä tammikuuta 2012. (4) Päätöstä 2010/718/EU sovelletaan 1 päivästä tammikuuta 2012. Tästä syystä Saint-Barthélemyn saareen olisi sovellettava päätöksen 2001/822/EY mukaisia, MMA:ille edullisia määräyksiä, joissa niille ei aseteta muita kuin kehitysrahoitusyhteistyötä koskevia velvoitteita. Ranska on sitoutunut olemaan hakematta Euroopan kehitysrahastolta interventioetua Saint-Barthélemyn saarelle ohjelmakaudella 2007–2013. ON HYVÄKSYNYT TÄMÄN PÄÄTÖKSEN: 1 artikla Muutetaan päätöksen 2001/822/EY liite I A seuraavasti: lisätään uusi luetelmakohta St-Pierre ja Miquelonia sekä Arubaa koskevien luetelmakohtien väliin seuraavasti: ”Saint Barthélemy,”. 2 artikla Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Päätöksen 2001/822/EY 1–9, 34, 35 ja 38 artiklaa, 39 artiklan 1 ja 7 kohtaa, 45 artiklan 1 kohtaa, 2 kohdan a alakohtaa ja 3 kohtaa sekä 57 ja 58 artiklaa sovelletaan Saint-Barthélemyn saareen 1 päivästä tammikuuta 2012 alkaen. Tehty Brysselissä Neuvoston puolesta Puheenjohtaja [1] EUVL L 325, 9.12.2010, s. 4. [2] EYVL L 314, 30.11.2001, s. 1.